**Szakmai beszámoló 2017.**

**Református Tananyagfejlesztő Csoport**

Az MRE keretén belül 2017. április elején alakult meg a Református Tananyagfejlesztő Csoport Pompor Zoltán szakmai vezetésével. Jelenleg 4 fő heti 40 órás (Farkas Judit, Kolcza Judit, Mészáros Adrienn, Pompor Zoltán) és 2 fő heti 20 órás munkatárs (Kopp Erika, Víg István) tagja a projektmegvalósító csapatnak. A Tananyagfejlesztő Csoport a munka kezdetén a Zsinati Hivatal 1. emeleti tárgyalójában került elhelyezésre. A menedzsment feladatok elvégzésére betervezett és fent részletezett létszám elegendő a projekt hatékony és elszámolható megvalósításához. A szakmai feladatok pedig a bérszámfejtett megbízási szerződéssel bevont pedagógusok és szakértők segítségével magas színvonalon elvégezhetőek.

**Helyzetelemzés**

A megvalósítás első fél évében a **tartalomfejlesztés előkészítésére helyeztük** a hangsúlyt**.**  Az elemzés célja – a református oktatási stratégián dolgozó munkacsoporttal együttműködve – a református köznevelési intézményrendszer állapotának és igényeinek bemutatása volt, ez a helyzetelemzés bemenetül szolgál a későbbi fejlesztési irányok meghatározásához.

A 2017 júniusában megvalósult **helyzetelemzés** során intézményvezetői fókuszcsoportos interjúk és pedagóguskérdőívek segítségével térképeztük fel a református intézmények pedagógusai taneszközhasználatának jellemzőit, és a fejlesztendő református tartalmakhoz kapcsolódó igényeket. Ebbe a munkába a Debreceni Egyetem kutatóit (Dr. Pusztai Gabriella és csapata) vontuk be. A fókuszcsoportos interjúk lebonyolítását az Eruditio Zrt végezte a projekt megbízásából. A vezetői összefoglaló megtalálható itt:

(<http://www.reformatus.hu/data/documents/2017/11/30/Fokuszcsoport_vezetoi_osszefoglalo.pdf>).

A helyzetelemzés produktuma a korábbi református tankönyvfejlesztési törekvéseket és fejlesztési koncepciót tartalmazó **tanulmánykötet** (Alapvetés – Háttértanulmányok a református intézményrendszer fejlesztéséhez), amelyben helyet kapnak a református oktatási stratégiát teológiai és pedagógiai szempontból megalapozó tanulmányok is.

A tanulmánykötet letölthető innen:

<http://www.reformatus.hu/data/documents/2017/11/30/helynet_04.pdf>

**Nemzetközi tapasztalatok feltárása**

A nemzetközi fejlesztési tapasztalatok megismerése céljából az amerikai és **holland református tananyagfejlesztés**eket vizsgáljuk meg. Ennek kapcsán 2017. május végén a hollandiai Goudában jártunk, ahol a Driestar Educatief keresztyén főiskolán tett látogatás során megismerkedhettünk a tananyagfejlesztés folyamatával, a pedagógusok támogató rendszerével és az intézményi gyakorlattal is. Bepillanthattunk egy keresztyén kiadó tankönyvkiadási stratégiájába, ahol többek között azt is megtudhattuk, hogy egy az intézményi igényekre épülő, velük egyeztetett fejlesztési folyamat legalább 2,5 év. Erről itt lehet többet olvasni: <http://www.reformatus.hu/mutat/14022/>

A Keresztyén Iskolák Szövetségének (ACSI) segítségével felvettük a kapcsolatot egy amerikai keresztyén tananyagfejlesztő kiadóval, akiktől a természettudományos tárgyak tanításához vásároltunk e-könyveket. Tervezzük, hogy 2018 tavaszán ellátogatunk az Egyesült Államokba, hogy személyesen is megnézzük, miként segíti a kiadó a tananyagok implementációját.

**Jó gyakorlat pályázat**

2017. június 2-án pályázatot hirdettünk a református iskolák pedagógusai számára. A pályázati felhívás célja volt, hogy feltárja a református intézményekben a pedagógusok által már létrehozott és használt (digitális és hagyományos) református szemléletű tananyagtartalmakat. A csoport olyan (nem hittanoktatáshoz kötődő) pedagógiai innovációkat és jó gyakorlatokat keresett, amelyek alkalmasak lehetnek online publikálásra, illetve digitális továbbfejlesztésre, így téve elérhetővé azokat a református köznevelés számára. A pályázati felhívásra 31 darab pályázat érkezett be, a legtöbb pályázat az informatika, illetve magyar nyelv és irodalom területekre. Minden pályázatot két-két szakértő értékelt, melynek eredményeként 11 pályázati anyagot fejlesztenek tovább készítőik. Az online feladatokkal kiegészített végleges tananyagokat a Református Tananyagtárban tesszük elérhetővé minden református pedagógus számára. Minden pályamű bemutatásra került a „Református többlet az oktatásban" konferencia és jó gyakorlat börzén 2017. november 18-án Miskolcon. A pályázat eredményeiről itt lehet olvasni: <http://www.reformatus.hu/mutat/14174/>

**Kerettanterv**

Feltártuk a református kerettanterv fejlesztésének előnyeit és kockázatait. A megbeszélésen részvevő szakértők felhívták a figyelmet arra, hogy a jelenlegi helyzet – a korábbi NAT és kerettantervek alapján a református intézmények már elkészítették helyi tanterveiket; az új NAT és a kerettantervek bevezetésének időpontjára vonatkozóan nem rendelkezünk biztos tudással – nem ideális egy ilyen jellegű fejlesztés elindítására. Ugyanakkor a jelenlévők két lehetséges fejlesztési irányt is megfogalmaztak: a jelenlegi NAT-hoz a Református Pedagógiai Intézet helyi implementációt támogató anyagainak felhasználásával egy református kerettanterv fejlesztése, vagy egy régi és új NAT-tól teljesen független tantervi koncepció kialakítása. Mindkét megoldás esetében szükséges előfeltételként határozták meg a református intézményrendszer és intézmények sajátosságait leíró keresztyén nevelési rendszer és koncepció megfogalmazását, amely végeredményben képes lenne definiálni és megszilárdítani a református többletet, a nevelés keresztyén sajátosságát és szellemiségét.

**Tantárgyi munkacsoportok**

2017 szeptemberében 10 munkacsoportot (alsó tagozat, magyar nyelv és irodalom felső tagozat és középiskola, történelem felső tagozat és középiskola, idegen nyelv, ének-zene, vizuális nevelés, természettudományok, matematika) is felállítottunk.

2017. végéig az egyes tantárgyi területekhez kapcsolódóan munkacsoportok határozzák meg évfolyamokra lebontva azokat a fókuszokat és az ezekhez kapcsolódó tartalmakat, amelyek fejlesztése elengedhetetlen a református tananyagfejlesztés első szakaszában. A munkacsoportok azt is jelzik, hogy ezeket a tartalmakat a jelenleg hatályos tantárgyi kerettantervek mely részéhez javasolják kapcsolni. A javaslatok az 1 tanórás egységtől a projekthétig terjedő széles skálán helyezkednek el.

Munkacsoportok célja:

1. A jelenleg hatályos tartalmi szabályozók és taneszközök áttekintésével az egyes tantárgyakhoz kapcsolódó református többlet/református sajátosságok feltárása
2. Református intézmények pedagógiai fejlesztéseinek összegyűjtése
3. Fejlesztési javaslatok megfogalmazása tantárgyakhoz és tantárgyközi, komplex területekhez kapcsolódóan
4. Javaslattétel adaptálandó, honosítandó, fordítandó tartalmakra.

**Témacsomagok fejlesztése**

A tartalomfejlesztés első fázisában az intézményekben működő pedagógiai gyakorlatra támaszkodó, folyamatos tartalomfejlesztést valósítunk meg lehetőleg minél több református pedagógus bevonásával. A fejlesztés első időszakában modulok, leckék, tananyagok kidolgozásával, illetve ezek digitális tartalmainak fejlesztésével, valamint külföldi tartalmak adaptálásával, fordításával.

Terveink szerint tantárgyanként és évfolyamonként legalább 10-10 tananyagelem **digitális fejlesztésére** – és az ezekhez kapcsolódó tanári segédanyagok fejlesztésére – kerül sor. Ha csak a munkacsoportok által lefedett tantárgyakat és évfolyamokat tekintjük, akkor ez közel **1000 új tananyagot** jelent. A tananyagelemek az időközben kialakítandó **digitális felületen:** a **Református Tananyagtárban** minden református intézményben tanító pedagógus számára elérhetőek lesznek, emellett célzott kipróbálást is végzünk intézmények bevonásával. A kipróbálásban résztvevő pedagógusokat a tanév kezdete előtt **felkészítjük**, a megvalósítást folyamatosan **monitorozzuk**. Célunk, hogy a 2018/2019-es tanév tervezése során a református pedagógusok már ezen tananyagelemek közül is válasszanak 2-2 tananyagot, amikor a tanévet tervezik. A kipróbálásba bevont pedagógusoktól még 2018. év végéig visszajelzéseket várunk a tananyagok szellemisége, alkalmazhatósága tekintetében.

**A digitális tartalomfejlesztés előkészítése**

A digitális tartalomfejlesztés előkészítése során munkacsoportot hoztunk létre, amelynek feladata kapcsolódási pontok keresése a korábbi digitális fejlesztésekhez, valamint javaslattétel a projekt digitális környezetének kialakítására. A hazai digitális oktatási szoftverek (köztük a katechetikai digitális feladatbank) áttekintése után, elkezdődött a **Református Tananyagtár** dizájnjának és funkcióinak meghatározása. A felület első fázisa 2018 szeptemberére készül el, itt publikáljuk mindenki számára elérhetően a kész témacsomagokat. A regisztrációhoz kötött részben ezen kívül lehetőséget biztosítunk a pedagógusok saját anyagainak elkészítésére (feladatszerkesztés), valamint ezek tanórai megjelenítésére.

 **„Református többlet az oktatásban" című konferencia és jó gyakorlat börze**

2017. 11. 17-én és 18-án Miskolcon, a Lévay József Református Gimnázium és Diákotthonban rendeztük meg a projekt első konferenciáját. A kétnapos rendezvényre a református intézmények pedagógusai mellett intézményvezetőket és –fenntartókat is hívtunk. Ez utóbbi két célcsoport véleménye kiemelten fontos a református köznevelési intézményrendszerre vonatkozó fejlesztési stratégia kidolgozása során. Az első nap délelőttjén azon pedagógiai és teológiai alapvetések közül hallgathattak meg a résztvevők néhányat, amelyek a további stratégiai tervezésnek irányt szabhatnak. A délután előadói a református tananyagfejlesztés egyes aspektusait mutatták be. A napot egy kerekasztal beszélgetés zárta, ahol a református közoktatás, intézményfejlesztés alapvető kérdéseit vitatták meg a felkért szakértők a közönség aktív részvételével. November 18-án, szombaton a tananyagfejlesztési projekt által kiírt pályázati felhívásra érkezett jó gyakorlatokat mutatták be készítőik. Az 5 szekcióban (komplex-digitális, alsó tagozat, művészet, reál és humán) az innovatív pedagógusok mellett a börzén kiállító, taneszköz-fejlesztő cégek is bemutatkoztak. A szünetekben könyvvásár és taneszközkiállítás várta az érdeklődőket. A részletes beszámoló itt érhető el:

<http://www.reformatus.hu/mutat/14452/>

**Szakmai egyeztetéseket folytattunk az alábbi szervezetekkel:**

* Reformáció Emlékbizottság
* Református Pedagógiai Intézet
* Károli Gáspár Református Egyetem Tanárképző Központ
* Keresztyén Iskolák Szövetsége
* Ökogyülekezeti Mozgalom

**Részvétel rendezvényeken**

* július 11. Doktorok Kollégiumának Pedagógiai Szekciója - Debrecen
* augusztus 25. Református Értelmiségi Találkozó – Balatonszárszó
* augusztus 28. RPI tanévkezdő szakmai napja – Debrecen
* augusztus 29. RPI tanévkezdő szakmai napja – Budapest
* szeptember 2. Református Tanévnyitó – Miskolc
* október 12. RPI szaktanácsadói napja – Budapest
* november 17. Konferencia – Miskolc
* november 30. Intézményvezetők és fenntartók szakmai napja - Budapest

**Kommunikáció**

* A református tanévnyitóra készítettünk a projektet bemutató szórólapot-órarendet, és a tanév rendjét is mutató falinaptárt, amit az igazgatókon keresztül eljuttatunk a pedagógusokhoz.
* Jelenleg a [reftantar.reformatus.hu](http://www.reftantar.reformatus.hu) aloldalon érhetőek el a projektről szóló hírek, beszámolók, szakmai anyagok.

Digitális keretrendszer – Reftantár